CELEX: 52012PC0485
Language: lv
Date: 2012-09-05
Title: Priekšlikums PADOMES IETEIKUMS par neformālās un ikdienējās mācīšanās atzīšanu

|
			
		
		
		52012PC0485
		
			Priekšlikums PADOMES IETEIKUMS par neformālās un ikdienējās mācīšanās atzīšanu /* COM/2012/0485 final - 2012/0234 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Jaunu mācīšanās iespēju
radīšanas nozīmīgums
Mūsdienās mācīšanās
iespējas ir neierobežotas un tūlītējas. Cilvēki mācās un apgūst jaunas prasmes
un kompetences ne tikai ierastajā klases vidē (formālā mācīšanās), bet aizvien
biežāk arī ārpus tās. Mācīšanās notiek darbā,
līdzdarbojoties pilsoniskās sabiedrības organizācijās vai virtuālajā vidē, ko
nodrošina internets un mobilās ierīces, un to var darīt individuāli vai kopā ar
citiem. Lai uzlabotu savu darbinieku prasmes,
uzņēmumi aizvien biežāk viņiem piedāvā mācību iespējas organizētās, neformālās
mācībās. Neformālā mācīšanās arī kļūst par airvien nozīmīgāku mācību veidu
globālā un savstarpēji sasaistītā vidē, kurā tehnoloģijas ir radījušas
cilvēkiem neskaitāmas mācīšanās iespējas, piemēram, izmantojot atvērtos
izglītības resursus un attālinātās mācību iespējas.
Lai pielāgotos straujām ekonomikas un
tehnoloģiju izmaiņām, biežākai darba maiņai visas dzīves laikā un mudinātu
cilvēkus uzlabot savas prasmes un apgūt atbilstošākas prasmes, tādējādi
uzlabojot nodarbināmību, ražīgumu un ekonomikas izaugsmi, ir svarīgi visiem
mācīšanās procesā iesaistītajiem sniegt mācīšanās pieredzes apliecinājumu. 
Lai risinātu mūsdienu pieaugošā bezdarba
problēmu, kas ir īpaši izteikta jauniešu vidū, un veicinātu ekonomikas
izaugsmi, steidzami jāizmanto jaunas mācīšanās iespējas ārpus formālās sistēmas
un šādā veidā iegūtās prasmes. Eiropai ir nepieciešama pareiza prasmju
kombinācija un jārada līdzsvars starp prasmēm un darba iespējām, lai palīdzētu
straujāk uzlabot konkurētspēju un labklājību. 
Šajā sakarā izglītības un kvalifikāciju
sistēmām ir jānodrošina, lai ikkatram iedzīvotājam[1] būtu iespēja apliecināt ārpus
nodarbībām mācību iestādē apgūto un izmantot to savas karjeras izaugsmei vai
mācību turpināšanai. Šādu mērķi var sasniegt, izveidojot procesu, kurā tiek
atzīti mācību rezultāti, kas sasniegti neformālās un ikdienējās mācībās. Šajā procesā pilnvarota iestāde apstiprina, ka attiecīgā
persona ir sasniegusi mācību rezultātus (zināšanas, prasmes un kompetences),
pielīdzinot tos attiecīgam standartam. 
Neformālā un ikdienējā mācīšanās stratēģijā
“Eiropa 2020”
Neformālās un ikdienējās mācīšanās rezultātu
atzīšana ES dalībvalstīs būtiski veicina stratēģijā “Eiropa 2020”
izvirzīto ES mērķi īstenot gudru, ilgtspējīgu un integrējošu izaugsmi. Tā var
būtiski ietekmēt darba tirgus darbību — atzīšanas mehānismi nodrošina
lielāku darbaspēka prasmju pārredzamību un veicina prasmju labāku atbilstību
darba tirgus vajadzībām, sekmē prasmju labāku nodošanu starp uzņēmumiem un
nozarēm, kā arī veicina mobilitāti Eiropas darba tirgū. Atvieglojot
profesionālo un ģeogrāfisko mobilitāti un nodrošinot prasmju labāku atbilstību,
atzīšana var būtiski mazināt prasmju nepietiekamību augošajās nozarēs un sekmēt
ekonomikas atlabšanu. 
Iedzīvotāju novecošanas un darbaspēka
samazināšanās laikā ikdienējās un neformālās mācīšanās rezultātu atzīšana var
palīdzēt Eiropā radīt jaunas mācīšanās un darba iespējas tiem cilvēkiem, kas
līdz šim darba tirgū nav iesaistījušies, kā arī izmantot visu cilvēkkapitālu,
lai cīnītos ar bezdarbu un strauji uzlabotu ražīgumu un konkurētspēju. Atzīšana
var īpaši palīdzēt nenodarbinātiem jauniešiem, kuri cenšas atrast savu pirmo
darba vietu vai kuriem ir ļoti maza darba pieredze, parādīt citā vidē iegūtās
prasmes un kompetences un radīt tām tirgus vērtību.
No vienas personas skatupunkta atzīšana dod
izredzes uz nodarbināmību, augstāku atalgojumu un karjeras izmaiņām, vieglāku
prasmju nodošanu valstu starpā, otru iespēju tām personām, kuras priekšlaicīgi
pārtraukušas mācības, labāku piekļuvi formālai izglītībai un apmācībai,
augstāku motivāciju mācīties un labāku pašapziņu. 
Kopumā neformālās un ikdienējās mācīšanās
atzīšana dod ieguldījumu stratēģijas “Eiropa 2020” pamatmērķu sasniegšanā
attiecībā uz priekšlaicīgu mācību pārtraukšanu, 30–34 gadus veco iedzīvotāju
īpatsvaru, kas ieguvuši augstāko vai tai pielīdzināmu izglītību, kopējo
nodarbinātību, nabadzību un sociālo atstumtību, un šis process tiek pārskatīts
Eiropas pusgada laikā. 
Eiropas politikas programmas turpināšana
Neformālās un ikdienējās mācīšanās atzīšana ir
bijusi Eiropas politikas programmā kopš 2001. gada, kad Komisija definēja
mūžizglītību kā mācīšanos visas cilvēka dzīves garumā, lai uzlabotu zināšanas,
prasmes un kompetences personiskā, pilsoniskā, sociālā un/vai profesionālā
perspektīvā. Kopš Kopenhāgenas Deklarācijas par pastiprinātu Eiropas sadarbību
profesionālās izglītības un apmācības īstenošanā ir uzsāktas vairākas
iniciatīvas, lai izstrādātu Eiropas rīkus un instrumentus mūžizglītības jomā. 
–                        
2004. gadā Padomes secinājumu veidā tika
pieņemti kopīgie Eiropas principi par atzīšanu.
–                        
2004. gadā tika izveidota Europass
sistēma, tostarp Europass CV un dokumentu kopums, kuru iedzīvotāji var
izmantot visā Eiropā, lai labāk un skaidrāk izklāstītu savas kvalifikācijas un
kompetences. Ir izstrādāti arī citi mācību rezultātu dokumentēšanas rīki,
piemēram, Youthpass, kas paredzēts programmai “Jaunatne darbībā”,
un profesionālo prasmju un kvalifikāciju pases, kas izstrādātas saistībā
ar Eiropas nozaru sociālo dialogu.
–                        
Svarīgs solis virzībā uz neformālās un ikdienējās
mācīšanās atzīšanu tika sperts 2008. gadā, kad Eiropas Parlaments un
Padome pieņēma Ieteikumu par Eiropas kvalifikāciju sistēmu (EQF)
mūžizglītībai. EQF ir tādu kvalifikācijas līmeņu atsauces sistēma, kas
definēti, izmantojot mācību rezultātus. Tā rezultātā ir sācies process, kurā
visas dalībvalstis izstrādā valsts kvalifikāciju sistēmu un valsts
kvalifikācijas sasaista ar Eiropas kvalifikācijas līmeņiem. Pēc šā procesa pabeigšanas
darba devējiem, izglītības iestādēm, darba ņēmējiem un mācīšanās procesā
iesaistītajiem kvalifikācijas būs vieglāk salīdzināt un saprast.
–                        
2009. gadā Komisija un Cedefop
publicēja Eiropas vadlīnijas neformālās un ikdienējās izglītības atzīšanai,
kurā politikas veidotājiem un īstenotājiem ir sniegti tehniski ieteikumi par
atzīšanu. Šajās vadlīnijās uzmanība galvenokārt pievērsta dažādiem atzīšanas
līmeņiem (piem., individuālajam, organizāciju, valsts un Eiropas līmenim). Šīs
vadlīnijas ir praktisks rīks, kura izmantošana ir brīvprātīga.
–                        
Vienlaikus ar citiem rīkiem neformālās un
ikdienējās mācīšanās atzīšanu atvieglo arī kredītpunktu sistēmas, kuru pamatā
ir mācību rezultāti. Augstākajā izglītībā tā ir Eiropas kredītpunktu
pārneses un uzkrāšanas sistēma (ECTS), kas tika izstrādāta Boloņas
procesa laikā, lai veicinātu mobilitāti starp augstākās izglītības iestādēm.
Profesionālajā izglītībā un apmācības jomā tā ir Eiropas kredītpunktu
sistēma profesionālās izglītības un apmācības jomā (ECVET).
Turklāt Mūžizglītības programmas ietvaros kopš
2007. gada ir finansēti vairāki izmēģinājuma projekti, kuri ir devuši
iespēju izstrādāt atzīšanas procesus un rīkus konkrētās jomās vai vidēs, jo
īpaši profesionālās izglītības un apmācības, kā arī pieaugušo izglītības jomā.
Atzīšanas sistēmu izstrādei dažās valstīs ir izmantots Eiropas Sociālais fonds.
Neraugoties uz minētajām Eiropas politikas
darbībām, progress atzīšanas jomā Eiropā ir bijis nevienlīdzīgs, neregulārs un
lēns. 
Saskaņā ar jaunāko informāciju 2010. gada
Eiropas pārskatā par neformālās un ikdienējās mācīšanās atzīšanu tikai četrās
ES dalībvalstīs ir augsti attīstīta atzīšanas sistēma, bet septiņās
dalībvalstīs valsts sistēma darbojas sākotnējā posmā, vai arī labi izstrādāta
atzīšanas sistēma daļēji darbojas vienā vai vairākās jomās. 
Tūlītējas rīcības nepieciešamība
Tas nozīmē, ka lielākajā daļā ES dalībvalstu
nav visaptverošas atzīšanas sistēmas. Valstīs ar labi izstrādātu sistēmu
mūžizglītības sistēmā tiek izmantota vienota pieeja atzīšanai (piem., balstīta
uz juridiskiem noteikumiem), atzīšanu atbalstoša infrastruktūra, cieša
ieinteresēto personu (jo īpaši sociālo partneru) iesaistīšana un pretendentiem
finansiāli pieejama atzīšana. Dažas valstis nesen ir sākušas īstenot
iniciatīvas saistībā ar atzīšanu kā daļu no valsts kvalifikāciju sistēmas
izstrādes. Citās valstīs attīstība bijusi ierobežota, atspoguļojot valsts
stratēģijas trūkumu, kā arī to, ka trūkst zināšanu par to, kā veikt atzīšanu
praksē, un dažos gadījumos arī to, ka cilvēki un darba devēji neuzticas šādai
atzīšanai un ka pastāv kultūras un attieksmes ierobežojumi. 
Nevienlīdzīgā valsts atzīšanas politikas un
prakses pieejamība, kā arī starp dalībvalstīm pastāvošās atšķirības mazina
atzīšanas sistēmu salīdzināmību un pārredzamību. Iedzīvotājiem ir sarežģītāk
apkopot mācību rezultātus, kas iegūti dažādos apstākļos, līmeņos un valstīs.
Tas rada šķēršļus mācīšanās procesā iesaistīto personu un darba ņēmēju
starpvalstu mobilitātei laikā, kad šāda mobilitāte ir vajadzīga ekonomikas
izaugsmes radīšanai.
Ņemot vērā, ka
steidzami ir jāpalielina darbaspēka mobilitāte, lai mazinātu kvalificēta
darbaspēka trūkumu, kā arī lai labāk novērtētu ārpus oficiālās sistēmas iegūtās
prasmes un kompetences, Komisija stratēģijas “Eiropa 2020” pamatiniciatīvā
“Jaunu prasmju un darbavietu programma”[2]
un “Jaunatne kustībā”[3]
un nesen pieņemtajās iniciatīvās par Vienotā tirgus aktu[4] un par pasākumu kopumu
nodarbinātības jomā[5]
paziņoja par šo priekšlikumu Padomes Ieteikumam par neformālās un ikdienējās
mācīšanās atzīšanu, ar kuru ES līmenī tiktu paātrināta reformu programmas
izpilde.
ES rīcība atzīšanas jomā, kuras mērķis ir
sadarbība un koordinēšana starp dalībvalstīm, var veicināt darba ņēmēju un
mācīšanās procesā iesaistīto personu mobilitāti, ieviešot labāku neformālās un ikdienējās
mācībās iegūtu prasmju atzīšanu. Plašāka sadarbība un ciešāka koordinēšana
starp dalībvalstīm palielinās atzīšanas sistēmu pārredzamību un savstarpējo
uzticēšanos katras dalībvalsts atzīšanas sistēmai. Īpašu labumu no tā var gūt
dalībvalstis ar zemu uzticības līmeni un neattīstītām tradīcijām neformālās un
ikdienējās mācīšanās atzīšanā. Dalībvalstis vienas pašas nevar panākt
savstarpēju uzticību pietiekami efektīvi, ja nav rīcības ES līmenī.
Šī Padomes ieteikuma īstenošanas īpaša
uzraudzība ir daļa no šā priekšlikuma juridiskajiem aspektiem. Komisija
uzraudzīs arī kopējo progresu saistībā ar neformālās un ikdienējās mācīšanās
atzīšanu visās dalībvalstīs, ņemot vērā vispārējās strukturālās reformas
izglītības un apmācības jomā, kas tiek uzraudzītas Eiropas pusgada un atvērtās
koordinācijas metodes programmas “Izglītība un apmācība 2020” ietvaros.
2.           APSPRIEŠANĀS AR IEINTERESĒTAJĀM PERSONĀM
UN IETEKMES NOVĒRTĒJUMU REZULTĀTI
Apspriešanās
Apspriešanās notika šādi:
–                        
Atklāta apspriešanās, izmantojot tiešsaistes
aptauju, kas notika no 2010. gada decembra līdz 2011. gada februārim.
Uzaicinājumi piedalīties tiešsaistes aptaujā un iesniegt nostājas dokumentu
tika nosūtīti svarīgāko grupu locekļiem un citām ieinteresētajām personām
izglītības un apmācības, nodarbinātības, jaunatnes un sporta jomā[6].
–                        
Diskusijas politikas struktūrvienību sanāksmēs,
proti, Eiropas kvalifikāciju sistēmas (EQF) padomdevēju grupā. 
–                        
Speciālistu sanāksmes un savstarpējās mācīšanās
pasākumi, ko organizēja Mācību rezultātu grupa, kas darbojas EQF
padomdevēju grupas paspārnē.
–                        
Savstarpējās mācīšanās pasākumi augstākās
izglītības, profesionālās izglītības un apmācības un pieaugušo izglītības
jomās.
Ir notikušas apspriešanās ar sociālajiem
partneriem, gan darba devēju, gan arodbiedrību pārstāvjiem, kas ir EQF
padomdevēju grupas locekļi, un tiem sociālajiem partneriem, kuri piedalījās
savstarpējās mācīšanās pasākumos. 
Iepriekš minētajā tiešsaistes aptaujā tika
saņemtas 469 atbildes uz tiešiem un brīvas formas jautājumiem un 24 nostājas
dokumenti. Atbildes līdzīgā skaitā iesniedza gan privātpersonas (53 %),
gan organizācijas (47 %). 
Rezultāti liecināja, ka pieejas atzīšanai nav
vispārēji saskaņotas dalībvalstu iekšienē un starp tām, kā arī to, ka pastāv
liels skaits ierobežojumu, kas kavē atzīšanas efektīvu ieviešanu praksē.
Saskaņā ar sniegtajām atbildēm aptaujātie vienprātīgi atzina, ka ir svarīgi
nodrošināt iespēju apliecināt dzīves un darba gaitā gūto pieredzi. Atbildes
liecināja par plašu atbalstu Eiropas iniciatīvai, ar kuru tiktu uzlabota atzīšanas
politika un prakse ES dalībvalstīs.
Arī EQF padomdevēju grupas apspriešanās
reizēs un dažādajos savstarpējās mācīšanās pasākumos tika izteikts atbalsts
Eiropas iniciatīvai par atzīšanu. 
Ietekmes novērtējums
Ietekmes novērtējumā tika salīdzināti trīs
iespējamie risinājumi Eiropas rīcībai neformālās un ikdienējās mācīšanās
atzīšanas jomā, proti, pirmkārt, pamatscenārijs, kurā raksturota pašreizējā
situācija un tās gaidāmā attīstība, ja nebūtu ES rīcības, otrkārt, Padomes
Ieteikums par neformālās un ikdienējās mācīšanās atzīšanas īstenošanu un,
treškārt, jauna procesa izveide, pamatojoties uz jaunu atzīšanas koordinēšanas
atvērto metodi, ar kuru izstrādā Eiropas kvalitātes hartu par atzīšanu.
Šo trīs risinājumu sociālā, ekonomiskā un cita
veida ietekme tika apsvērta kvalitatīvā ziņā, pamatojoties uz iespējamo
ietekmi, jo nav pieejami konkrēti dati. 
Tika secināts, ka 2. risinājums jeb
Padomes ieteikums par koncentrēšanos uz atzīšanas īstenošanu ir visefektīvākais
risinājums, kuram būs vislielākā pozitīvā ekonomiskā un sociālā ietekme. Šis
risinājums visprecīzāk atbilst ES politikas mērķiem. Ja tiek pieņemts Padomes
ieteikums, dalībvalstis oficiāli apņemas rīkoties. Tas ir spēcīgākais
pieejamais instruments ieteikuma tiesību jomā. Iepriekšējā pieredze, jo īpaši EQF,
liecina, ka ar Padomes ieteikumu var radīt spiedienu, lai dalībvalstis rīkotos.

Attiecībā uz 1. risinājumu
(pamatscenāriju) ietekmes novērtējumā tika secināts, ka šībrīža situācija
atzīšanas jomā, ja netiks veikta papildu darbība, mainīsies lēni, un sagaidāms,
ka neformālās un ikdienējās mācīšanās atzīšana aizvien būs pieejama un tiks
izmantota ierobežotā veidā, kā arī Eiropā aizvien nebūs saskaņotas pieejas
atzīšanai. 
Izvēloties 3. risinājumu (jauna atvērtā
koordinācijas metode (AKM)), būtu sagaidāmi uzlabojumi salīdzinājumā ar
pamatscenāriju ietekmes efektivitātes ziņā un lielāka saskaņotība ar ES
politikas mērķiem. Tomēr, lai izveidotu jaunu AKM, būtu vajadzīgas papildu
struktūras un ziņošanas mehānismi, kas palielinātu dalībvalstu administratīvo
slogu un izmaksas. Turklāt šādi piemērotā laikposmā netiktu garantēta atzīšanas
pasākumu pieņemšana, jo tā būtu atkarīga tikai no AKM metodes. 
Ietekmes novērtējumā tika konstatētas arī
turpmāk minētās priekšrocības, kas tiktu gūtas pieņemot Padomes ieteikumu par
koncentrēšanos uz īstenošanu, salīdzinājumā ar abiem pārējiem risinājumiem.
–                        
Tiks aizpildīta atzīšanas trūkuma radītā plaisa,
kas šobrīd pastāv pieejamos Eiropas rīkos un instrumentos, piemēram, EQF,
Europass un kredītpunktu sistēmās. Šādi īpaši tiktu novērsti trūkumi
Eiropas kvalifikāciju sistēmā, kurā ir paredzēta neformālās un ikdienējās
mācīšanās atzīšanas veicināšana, bet nav sniegti plašāki norādījumi par tās
īstenošanu. 
–                        
Tiek piedāvāti konkrēti praktiski pasākumi
atzīšanas īstenošanai dalībvalstīs.
–                        
Padomes ieteikums kā juridisks akts signalizē par
dalībvalstu apņemšanos īstenot ieteikumā izklāstītos pasākumus, kuru lielākā
daļa būs jāīsteno valsts līmenī un kuri būs jāpielāgo valsts kontekstam. 
–                        
Atzīšanas sistēmu izveidē tiek iesaistītas
attiecīgās ieinteresētās personas (darba tirgus ieinteresētās personas,
jauniešu un brīvprātīgo organizācijas, izglītības un apmācības iestādes).
–                        
Dalībvalstis turpinās sadarboties ar esošajām AKM
struktūrām, jo īpaši ar EQF padomdevēju grupu, tādējādi veidojot
vienkāršāku īstenošanas struktūru nekā paredzēts 3. risinājumā. 
–                        
Šādi tiks izveidots jauns un stiprāks politiskais
pamats sadarbībai neformālās un ikdienējās mācīšanās atzīšanas jomā.
3.           PRIEKŠLIKUMA JURIDISKIE ASPEKTI
Ierosināto pasākumu
kopsavilkums
Ierosinātie pasākumi ietver praktiskus
ieteikumus dalībvalstīm par to, kā līdz 2015. gadam nodrošināt ikvienam
iedzīvotājam iespēju, ka tiek atzītas prasmes, ko viņš ieguvis ārpus oficiālās
izglītības un apmācības sistēmas, un iespēju šo atzīšanu izmantot darba vai
mācību nolūkā visā Eiropā. Minētie pasākumi aptver šādus ieteikumus
dalībvalstīm:
–                        
Nodrošināt, lai līdz 2015. gadam tiktu
izveidota valsts sistēma neformālās un ikdienējās mācīšanās atzīšanai,
nodrošinot visiem iedzīvotājiem iespēju, ka tiek atzītas viņu zināšanas,
prasmes un kompetences neatkarīgi no vides, kādā mācīšanās notikusi. Šāda
atzīšana kalpos par pamatu tam, lai piešķirtu pilnu vai daļēju kvalifikāciju,
neskarot citus piemērojamos Savienības tiesību aktus, jo īpaši Direktīvu 2005/36/EK
par profesionālo kvalifikāciju atzīšanu. 
–                        
Neformālās un ikdienējās mācīšanās atzīšanas valsts
sistēmā uzmanība galvenokārt būtu jāpievērš četriem atzīšanas aspektiem: mācību
rezultātu identificēšanai, dokumentēšanai, salīdzināšanai ar saskaņotajiem
standartiem un to apstiprināšanai.
–                        
Katrai valstij piemērotā veidā nodrošināt, ka
informācija par atzīšanas iespējām ir plaši pieejama (jo īpaši nelabvēlīgā
situācijā esošu cilvēku grupām), ka iedzīvotāji, kuri vēlas izmantot atzīšanas
procedūru, var to atļauties, ka viņiem ir pieejami atbilstīgi norādījumi un
padomi un ka viņi tos var atļauties, un ka saistībā ar novērtēšanu (metodiku un
rīkiem, kvalificētiem novērtētājiem) un tās rezultātiem (saskaņotajiem
standartiem) ir izveidoti un piemēroti pārredzami atzīšanas sistēmas kvalitātes
nodrošināšanas mehānismi. 
–                        
Sniegt privātpersonām iespēju piedalīties viņu
prasmju un kompetenču pārbaudē trīs mēnešu laikā pēc tam, kad ir konstatēta
šāda vajadzība, piemēram, iespējama darba zaudēšana vai nestabils
nodarbinātības veids. Lai atvieglotu mācību rezultātu identificēšanu un
dokumentēšanu, jāveicina šobrīd un nākotnē pieejamo Europass rīku
izmantošana. Jāstiprina saikne starp atzīšanas pasākumiem un kredītpunktu
sistēmām, piemēram, ECTS un ECVET.
–                        
Iesaistīt atzīšanas mehānismu izstrādē un
neformālās un ikdienējās mācībās sasniegto rezultātu dokumentēšanā sociālos
partnerus un citas attiecīgās ieinteresētās personas, proti, darba devēju
organizācijas, arodbiedrības, tirdzniecības, rūpniecības un amatnieku
organizācijas, valsts iestādes, kuras ir iesaistītas profesionālo kvalifikāciju
atzīšanas procesā, nodarbinātības dienestus, jauniešu organizācijas, jaunatnes
darbiniekus, izglītības un apmācības iestādes, kā arī pilsoniskās sabiedrības
organizācijas. 
–                        
Veicināt partnerības un citas iniciatīvas, lai
atvieglotu MVU un citās mazās organizācijās sasniegto mācību rezultātu
dokumentēšanu.
–                        
Stimulēt darba devējus, jauniešu organizācijas un
pilsoniskās sabiedrības organizācijas sekmēt un veicināt darbā vai brīvprātīgo
darbā sasniegto mācību rezultātu identificēšanu un dokumentēšanu.
–                        
Stimulēt izglītības un apmācības iestādes veicināt
piekļuvi oficiālai izglītībai un apmācībai un piešķirt atbrīvojumus,
pamatojoties uz mācību rezultātiem, kas sasniegti neformālās un ikdienējās
mācībās, un nodrošināt koordināciju starp izglītības, apmācības, nodarbinātības
un jauniešu iestādēm un dienestiem, kā arī starp attiecīgajām politikas jomām.
EQF padomdevēju
grupa būs galvenā struktūra, kas uzraudzīs šajā ieteikumā ierosinātos
pasākumus. Ierosinātajos pasākumos ir paredzēta arī ziņošana par turpmākajiem
pasākumiem apvienotajā komisijā un Padomes ziņojuma publicēšana atbilstīgi
stratēģijai “Izglītība un apmācība 2020”. Visbeidzot progress neformālās un
ikdienējās mācīšanās atzīšanas valstu sistēmu izveidē tiks novērtēts arī
ikgadējā Cedefop ziņojumā par valstu kvalifikāciju sistēmas attīstību
Eiropā.
Ar ierosinātajiem pasākumiem Komisija tiek
aicināta, pirmkārt, regulāri atjaunināt informāciju Eiropas vadlīnijās
neformālās un ikdienējās mācīšanās atzīšanai, otrkārt, veicināt efektīvus
savstarpējās mācīšanās pasākumus un pieredzes un labās prakses apmaiņu, lai
atzīšanas jomā vismazāk attīstītās valstis varētu gūt labumu no pieredzes, kas
gūta šajā jomā visattīstītākajās valstīs, treškārt, sadarbībā ar dalībvalstīm
nodrošināt, ka Eiropas programmas izglītības, apmācības un jauniešu jomās un
Eiropas struktūrfondi atbalsta šā ieteikuma turpmākos pasākumus, un,
ceturtkārt, sadarbībā ar dalībvalstīm un pēc apspriešanās ar ieinteresētajām
personām novērtēt ierosināto pasākumu turpmākos pasākumus. 
Juridiskais pamats
Līguma par Eiropas
Savienības darbību 165. un 166. pantā paredzēts, ka Eiropas Savienība
sekmē pilnvērtīgas izglītības attīstību un īsteno arodmācību politiku, veicinot
sadarbību starp dalībvalstīm un nepieciešamības gadījumā atbalstot un
papildinot to rīcību, pilnīgi respektējot dalībvalstu atbildību par mācību
saturu un izglītības sistēmu un arodmācību organizāciju.
Pašreizējā iniciatīvā ieteikts dalībvalstu
līmenī ar daļēju Eiropas atbalstu īstenot kopējos rīcības virzienus. Tajā
ierosināti pasākumi, kas jāīsteno ES un dalībvalstu līmenī. ES līmenī tiks
nodrošināta koordinēšana, tostarp ar attiecīgajiem Eiropas instrumentiem, un
atbalsts, piemēram, organizējot savstarpējās mācīšanās pasākumus. Dalībvalstis
aizvien būs pilnīgi atbildīgas par pasākumu (tiesību aktu, noteikumu un
kolektīvo pasākumu) izstrādi, attīstību un īstenošanu, lai nodrošinātu
neformālās un ikdienējās mācībās sasniegto rezultātu atzīšanu. Rīcība šajos
abos līmeņos ir savstarpēji papildinoša, un tiek aizsargātas dalībvalstu
prerogatīvas.
2012/0234 (NLE)
Priekšlikums
PADOMES IETEIKUMS
par neformālās un ikdienējās mācīšanās
atzīšanu
EIROPAS SAVIENĪBAS PADOME,
ņemot vērā Līgumu par Eiropas Savienības
darbību un jo īpaši tā 165. un 166. pantu,
ņemot vērā Eiropas Komisijas priekšlikumu,
tā kā:
(1)       Neformālās un ikdienējās
mācībās, tostarp izmantojot atvērtos izglītības resursus, sasniegto rezultātu
(zināšanu, prasmju un kompetenču) atzīšana ir būtiska, lai iedzīvotājiem būtu
pieeja darba tirgum un mūžizglītībai. 
(2)       Laikā, kad Eiropas Savienība
cīnās ar smagu ekonomikas krīzi, kas radījusi strauju bezdarba pieaugumu, visu
attiecīgo zināšanu, prasmju un kompetenču atzīšana, neraugoties uz to iegūšanas
veidu, darba tirgus darbībai un konkurētspējas un ekonomikas izaugsmes
veicināšanai ir svarīgāka nekā jebkad iepriekš. .
(3)       Darba devēju organizācijas,
atsevišķi darba devēji, arodbiedrības, tirdzniecības, rūpniecības un amatnieku
organizācijas, valsts iestādes, kuras ir iesaistītas profesionālo kvalifikāciju
atzīšanas procesā, nodarbinātības dienesti, jauniešu organizācijas, jaunatnes
darbinieki, izglītības un apmācības iestādes, kā arī pilsoniskās sabiedrības
organizācijas ir galvenās ieinteresētās personas, kuras ieinteresētas gan
neformālās un ikdienējās mācīšanās iespēju sniegšanā, gan visos turpmākajos
atzīšanas procesos. 
(4)       “Eiropa 2020 — Eiropas
gudras, ilgtspējīgas un iekļaujošas izaugsmes stratēģijā”[7] tiek aicināts attīstīt prasmes
un kompetences ekonomikas izaugsmes un nodarbinātības palielināšanai, un tās
pamatiniciatīvās[8]
ir uzsvērts, ka ir vajadzīgas elastīgākas mācību iespējas, kas var veicināt
pāreju no viena darba un mācību posma uz citu, un tām jāietver neformālās un
ikdienējās mācīšanās atzīšana.
(5)       Padomes 2009. gada 12. maija
secinājumos par stratēģisku sistēmu Eiropas sadarbībai izglītības un apmācības
jomā (ET 2020)[9]
norādīts, ka mūžizglītība būtu jāveido tā, lai aptvertu mācīšanos visos
kontekstos, neraugoties uz to, vai tā ir formāla, neformāla vai ikdienēja.
(6)       Komisijas 2009. gada
paziņojumā “ES jaunatnes stratēģija – ieguldīt jaunatnē, iesaistīt jauniešus:
atjaunināta atvērtās koordinācijas metode, kā risināt jauniešu problēmas un
tiem pavērt jaunas iespējas”[10]
aicināts labāk atzīt prasmes, ko jaunieši ieguvuši neformālā izglītībā. Tajā
uzsvērta nepieciešamība pilnībā izmantot ES līmenī izstrādātos rīkus prasmju un
kvalifikāciju atzīšanai. Tas tika atzīts arī Padomes 2009. gada 27. novembra
Rezolūcijā par atjauninātu regulējumu Eiropas sadarbībai jaunatnes jomā (2010–2018)[11].
(7)       2010. decembra Briges
komunikē[12]
Eiropas profesionālās izglītības un apmācības ministri, Eiropas sociālie
partneri un Eiropas Komisija paziņoja, ka līdzdalības valstīm ne vēlāk kā 2015. gadā
būtu jāsāk izstrādāt valsts procedūras neformālās un ikdienējās mācīšanās
atzīšanai, attiecīgu atbalstu saņemot no valsts kvalifikāciju sistēmām.
(8)       Padomes 2011. gada 28.
un 29. novembra secinājumos par augstākās izglītības modernizēšanu
dalībvalstis tika aicinātas izstrādāt skaidrus pārejas veidus no profesionālās
un cita tipa izglītības uz augstāko izglītību, kā arī mehānismus par to, kā
atzīt iepriekš notikušas mācības un pieredzi, kas gūta ārpus formālās
izglītības un apmācības sistēmas, īpaši risinot problēmas, kas saistītas ar to
valsts kvalifikāciju sistēmu īstenošanu un izmantošanu, kuras ir piesaistītas
Eiropas kvalifikāciju sistēmai[13].
(9)       Padomes 2011. gada 20. decembra
Rezolūcijā par atjaunotu Eiropas izglītības programmu pieaugušajiem par vienu
no prioritārajām jomām 2012.–2014. gada laikposmam tika noteikta pilnībā
funkcionējošu neformālās un ikdienējās mācīšanās atzīšanas sistēmu ieviešana un
tās popularizēšana dažāda vecuma un kvalifikāciju pieaugušo, kā arī uzņēmumu un
citu organizāciju vidū[14].

(10)     Komisija Vienotajā tirgus aktā[15] uzsvēra, ka kvalificētā
darbaspēka lielāka mobilitāte padarīs Eiropas ekonomiku konkurētspējīgāku, un 2012. gada
17. aprīļa nodarbinātības pasākumu kopumā[16]
tā uzsvēra nepieciešamību uzlabot sadarbību starp darba devējiem un apmācības
jomu.
(11)     Padomes 2002. gada 12. novembra
Rezolūcijā par ciešākas sadarbības veicināšanu profesionālās izglītības un
apmācības jomā Eiropā[17]
un Kopenhāgenas 2002. gada 30. novembra Deklarācijā[18] tika pieprasīts izstrādāt
kopīgu principu kopumu par neformālās un ikdienējās mācīšanās atzīšanu.
(12)     Ar Padomes 2004. gada 18. maija
secinājumiem tika pieņemti kopīgi Eiropas principi par neformālās un ikdienējās
mācīšanās atzīšanu[19].
(13)     Kopš 2004. gada regulāri
tiek publicēts Eiropas pārskats par neformālās un ikdienējās mācīšanās
atzīšanu, kurā ir jaunākā informācija par pašreizējo atzīšanas praksi Eiropas
valstīs[20],
un 2009. gadā tika publicētas Eiropas vadlīnijas neformālās un neoficiālās
izglītības atzīšanai[21].

(14)     Eiropas Parlamenta un Padomes 2008. gada
23. aprīļa Ieteikumā par Eiropas kvalifikāciju sistēmas izveidošanu
mūžizglītībai[22]
ir teikts, ka visas kvalifikācijas būtu jāiegūst formālās, neformālās un
ikdienējās mācīšanās rezultātā. Tajā dalībvalstis arī aicinātas sasaistīt savus
valsts kvalifikāciju līmeņus ar Eiropas kvalifikāciju sistēmu un attiecīgajā
gadījumā izstrādāt valsts kvalifikāciju sistēmu, kas veicinātu neformālās un
ikdienējās mācīšanās atzīšanu.
(15)     Ar Eiropas Parlamenta un
Padomes 2004. gada 15. decembra Lēmumu[23] tika izveidota Europass
sistēma, kas ir Eiropas dokumentu kopums, kuru iedzīvotāji var izmantot, lai
labāk un skaidrāk izklāstītu savas kompetences un kvalifikācijas visā Eiropā.
(16)     Ar Eiropas kredītpunktu
pārneses un uzkrāšanas sistēmu (ECTS), kas izstrādāta Boloņas procesa
laikā, formālajā izglītībā tiek piešķirti kredītpunkti, pamatojoties uz mācību
rezultātiem un studentu noslogotību, un tā arī veicina, ka augstākās izglītības
iestādes piešķir kredītpunktus par neformālās un ikdienējās mācībās
sasniegtajiem rezultātiem. 
(17)     Ar Eiropas Parlamenta un
Padomes 2009. gada 18. jūnija Ieteikumu tika izveidota Eiropas
kredītpunktu sistēma profesionālajai izglītībai un apmācībai (ECVET)[24], ko var izmantot, lai
pārnestu, atzītu un uzkrātu cilvēku mācību rezultātus, kas sasniegti formālajā
mācību sistēmā un vajadzības gadījumā neformālās un ikdienējās mācībās.
(18)     Apspriešanā tiešsaistes
aptaujas veidā[25],
diskusijās attiecīgajās politikas struktūrās, kā arī dažādos savstarpējās
mācīšanās pasākumos, kuros piedalījās sociālie partneri, tika vienprātīgi
atzīts, ka ir svarīgi nodrošināt iespēju apliecināt dzīves un darba gaitā gūto
pieredzi, un tika saņemts plašs atbalsts Eiropas iniciatīvai, ar kuru tiktu
uzlabota atzīšanas politika un prakse ES dalībvalstīs,
IR PIEŅĒMUSI ŠO IETEIKUMU.
1.           Lai visiem iedzīvotājiem[26] piedāvātu iespēju apliecināt
ārpus nodarbībām mācību iestādē apgūto un izmantot to savas karjeras izaugsmei
un mācību turpināšanai:
(1)         
dalībvalstīm būtu jānodrošina, lai līdz 2015. gadam
tiktu izveidota neformālās un ikdienējās mācīšanās[27] atzīšanas valsts sistēma, sniedzot
iedzīvotājiem iespēju: 
i)        ka tiek atzītas prasmes, zināšanas un
kompetences, ko viņi ieguvuši neformālās un ikdienējās mācībās, tostarp
izmantojot atvērtos izglītības resursus, 
ii)       pamatojoties uz neformālās un
ikdienējās mācīšanās rezultātu atzīšanu, iegūt pilnu vai daļēju kvalifikāciju,
neskarot citus piemērojamos Savienības tiesību aktus, jo īpaši Direktīvu 2005/36/EK[28] par profesionālo kvalifikāciju
atzīšanu; 
(2)         
jānodrošina, lai neformālās un ikdienējās mācīšanās
atzīšanas valsts sistēmā būtu iekļauti šādi elementi: 
–              
atbalsts iedzīvotājiem neformālās un ikdienējās
mācībās sasniegto rezultātu identificēšanā,
–              
palīdzība iedzīvotājiem neformālās un ikdienējās
mācībās sasniegto rezultātu dokumentēšanā,
–              
persona neformālās un ikdienējās mācībās sasniegto rezultātu
novērtējums,
–              
neformālās un ikdienējās mācībās sasniegto
rezultātu novērtējuma apstiprināšana, piešķirot kvalifikāciju, kredītpunktus,
uz kuru pamata iegūst kvalifikāciju, vai veicot citu atbilstīgu darbību.
Būtu jānodrošina, lai ikviens iedzīvotājs
atbilstīgi savām vajadzībām varētu izmantot jebkuru no iepriekš minētajām
iespējām atsevišķi vai kombinējot tās;
(3)         
būtu jānodrošina, lai neformālās un ikdienējās
mācīšanās atzīšanas valsts sistēmā, vienlaikus ņemot vērā valsts, reģionālos
un/vai vietējos aspektus, kā arī nozaru vajadzības, tiktu ievēroti turpmāk
minētie principi:
–              
atzīšanas sistēma ir saskaņota ar valsts
kvalifikāciju sistēmu un ir neatņemama tās daļa, kas izstrādāta atbilstīgi
Eiropas kvalifikāciju sistēmai,
–              
informācija par atzīšanas iespējām ir plaši
pieejama iedzīvotājiem un organizācijām,
–              
nelabvēlīgākā situācijā esošu cilvēku grupas,
tostarp iedzīvotāji, kuri, iespējams, zaudēs darbu vai kuriem ir nestabils
nodarbinātības veids, ir atzīšanas sistēmas īpaša mērķgrupa, jo šādi var
palielināt šo iedzīvotāju līdzdarbošanos mūžizglītībā un piekļuvi darba tirgum,
–              
iedzīvotājiem, kuri ir zaudējuši darbu vai kuriem
ir nestabils nodarbinātības veids, tiek sniegta iespēja piedalīties viņu
prasmju un kompetenču pārbaudē trīs mēnešu laikā pēc tam, kad ir konstatēta
šāda vajadzība, 
–              
iedzīvotāji, kuri vēlas izmantot atzīšanas
procedūru, var to atļauties,
–              
iedzīvotājiem, kuri vēlas izmantot atzīšanas
procedūru, ir pieejami atbilstīgi norādījumi un padomi, un viņi var tos
atļauties, 
–              
ir ieviesti pārredzami kvalitātes nodrošināšanas
pasākumi, ar kuriem tiek nodrošinātas uzticamas un pamatotas novērtēšanas
metodikas un rīki, 
–              
darbiniekiem, kas ir iesaistīti atzīšanas procesā,
ir nodrošināta profesionālās kompetences attīstība visās attiecīgajās nozarēs,
–              
kvalifikācijas, kas iegūtas, izmantojot neformālās
un ikdienējās mācīšanās rezultātu atzīšanu, atbilst saskaņotajiem standartiem,
kuri ir tādi paši kā formālās izglītības programmās iegūtu kvalifikāciju
standarti vai līdzvērtīgi tiem,
–              
lai atvieglotu mācību rezultātu dokumentēšanu, tiek
veicināta šobrīd un nākotnē pieejamo Europass sistēmas rīku izmantošana,
–              
pastāv sinerģija starp atzīšanas pasākumiem un
kredītpunktu sistēmām, kuras izmanto formālās izglītības un apmācības sistēmā,
piem., ECTS un ECVET;            
(4)         
jānodrošina, lai 2. un 3. punktā minēto
elementu un mehānismu izstrādē un īstenošanā tiek iesaistītas attiecīgās
ieinteresētās personas, proti, darba devēji, arodbiedrības, tirdzniecības,
rūpniecības un amatnieku organizācijas, valsts iestādes, kuras ir iesaistītas
profesionālo kvalifikāciju atzīšanas procesā, nodarbinātības dienesti, jauniešu
organizācijas, jaunatnes darbinieki, izglītības un apmācības iestādes, kā arī
pilsoniskās sabiedrības organizācijas, vienlaikus stimulējot:
–              
darba devējus, jauniešu organizācijas un
pilsoniskās sabiedrības organizācijas sekmēt un veicināt darbā vai brīvprātīgā
darbā sasniegto mācību rezultātu identificēšanu un dokumentēšanu, izmantojot
attiecīgus rīkus (jo īpaši rīkus, kas izstrādāti Europass sistēmā), 
–              
izglītības un apmācības iestādes veicināt piekļuvi
formālai izglītībai un apmācībai, pamatojoties uz mācību rezultātiem, kas
sasniegti neformālās un ikdienējās mācībās, un attiecīgajā gadījumā piešķirt
atbrīvojumus un/vai kredītpunktus par atbilstīgiem mācību rezultātiem, kas sasniegti
neformālās un ikdienējās mācībās;
(5)         
jānodrošina koordinācija starp izglītības un
apmācības iestādēm, nodarbinātības un jauniešu dienestiem, kā arī starp
attiecīgajām politikas jomām.
2.           Dalībvalstīm un Komisijai
būtu jāveic turpmāk minētie pasākumi:
(1)         
nodrošināt, lai EQF padomdevēju grupa[29] īstenotu šo ieteikumu un lai
attiecīgās jauniešu organizācijas un brīvprātīgā darba nozares pārstāvji
iesaistītos EQF padomdevēju grupas turpmākajās darbības;
(2)         
nākamajā Komisijas un Padomes kopīgajā ziņojumā, ko
2015. gadā publicēs saskaņā ar stratēģiju “Izglītība un apmācība 2020”,
un nākamajos kopīgajos pārskatos ziņot par progresu, kas sasniegts pēc šā
ieteikuma pieņemšanas; 
(3)         
atbalstīt šā ieteikuma īstenošanu, izmantojot
Savienības aģentūru, jo īpaši Cedefop, pieredzi, lai gada pārskatā par
valstu kvalifikāciju sistēmu attīstību sniegtu ziņojumu par neformālās un
ikdienējās mācīšanās atzīšanas valsts sistēmas izveidi un atbalstītu Komisiju,
regulāri atjauninot informāciju Eiropas pārskatā pār neformālās un ikdienējās mācīšanās
atzīšanu.
3.           Komisijai būtu:
(1)         
jāatbalsta dalībvalstis un ieinteresētās personas: 
–              
veicinot efektīvus savstarpējās mācīšanās pasākumus
un pieredzes un labās prakses apmaiņu,
–              
regulāri atjauninot Eiropas vadlīnijas par
neformālās un ikdienējās mācīšanās atzīšanu, kas izklāstītas II pielikumā;
(2)         
jāturpina attīstīt Europass sistēmas
instrumentus, kas veicina to atzīto mācību rezultātu pārredzamību un atzīšanu
visā Savienībā, kuri sasniegti neformālās un ikdienējās mācībās; 
(3)         
jānodrošina, lai sadarbībā ar dalībvalstīm un
izmantojot mūžizglītības programmu, programmu “Jaunatne darbībā”, nākamās
Eiropas programmas izglītības, apmācības, jauniešu un sporta jomā un Eiropas
struktūrfondus tiktu atbalstīta šā ieteikuma īstenošana;
(4)         
sadarbībā ar dalībvalstīm un pēc apspriešanās ar
attiecīgajām ieinteresētajām personām jāizskata un jānovērtē saistībā ar šo
ieteikumu īstenotā rīcība un līdz 2017. gada 31. jūlijam jāziņo
Padomei par gūto pieredzi un turpmāko ietekmi, vajadzības gadījumā veicot arī
šā ieteikuma pārbaudi un pārskatīšanu. 
Briselē,
                                                                       Padomes
vārdā —
                                                                       priekšsēdētājs
I PIELIKUMS 
DEFINĪCIJAS
Šajā ieteikumā izmantotas šādas definīcijas:
(a)                   
“Formālā mācīšanās” notiek organizētā un
strukturētā vidē, kas īpaši paredzēta mācīšanās nolūkiem, un parasti šāda
procesa beigās tiek piešķirta kvalifikācija, izsniedzot sertifikātu vai
diplomu. Tā aptver vispārējās izglītības, sākotnējās profesionālās apmācības un
augstākās izglītības sistēmas.
(b)                   
“Neformālā mācīšanās” ir mācīšanās, kas notiek
plānotu nodarbību veidā (mācīšanās mērķu un laika ziņā), kurā tiek sniegts
atbalsts mācībām (piem., studenta un pasniedzēja kontakts). Tās var būt
programmas, kurās sniedz darbam nepieciešamās prasmes, novērš pieaugušo
analfabētismu un veicina to, lai cilvēki, kas priekšlaicīgi pametuši mācības,
iegūtu pamatizglītību. Ļoti bieži neformālā mācīšanās ietver uzņēmumā veiktu
apmācību, ar kuras palīdzību uzņēmumi atjaunina un uzlabo savu darbinieku
prasmes, piemēram, IKT prasmes, strukturētu mācīšanos tiešsaistē (piem.,
izmantojot atvērtos izglītības resursus) un kursus, ko saviem biedriem,
mērķgrupām vai sabiedrībai kopumā organizē pilsoniskās sabiedrības
organizācijas. 
(c)                   
“Ikdienējā mācīšanās” ir mācīšanās, kas notiek
ikdienā saistībā ar darbu, ģimenes dzīvi vai brīvo laiku. Tā nav organizēta vai
strukturēta mērķu, laika vai mācīšanās atbalsta ziņā. Ikdienējā mācīšanās no
individuālā viedokļa var būt neapzināta. Ikdienējās mācībās sasniegto rezultātu
piemērs ir prasmes, kas iegūtas dzīves gaitā, un darba pieredze, piemēram,
darbā iegūtās projektu vadīšanas prasmes vai IKT prasmes, valodas, kas apgūtas
laikā, kas pavadīts citā valstī, vai šādi iegūta starpkultūru pieredze, IKT
prasmes, kas iegūtas ārpus darba, prasmes, kas iegūtas brīvprātīgā darbā,
kultūras pasākumos, sportā, darbā ar jauniešiem un mājās (piem., bērna
pieskatīšana). 
(d)                   
“Kvalifikācija” ir oficiāls novērtēšanas un
atzīšanas procesa rezultāts, un to iegūst, kad kompetenta organizācija nosaka,
ka cilvēks ir sasniedzis mācību rezultātus atbilstīgi noteiktiem standartiem. 
(e)                   
“Mācību rezultāti” ir atzinumi par to, ko mācīšanās
procesā iesaistītais zina, izprot un spēj darīt pēc mācību procesa pabeigšanas,
un tie ir definēti zināšanu, prasmju un kompetenču izteiksmē. 
(f)                     
“Valsts kvalifikāciju sistēma” ir saskaņots un
visaptverošs apraksts par kvalifikācijas līmeņiem, kuru pamatā ir mācību
rezultāti. 
(g)                   
“Atzīšana” ir pilnvarotas iestādes veikts process,
kurā tiek apstiprināts, ka cilvēks ir sasniedzis mācību rezultātus, kas
noteikti attiecīgā standartā. Šim procesam ir četri posmi: pirmkārt, cilvēka
gūtās konkrētās pieredzes identifikācija, otrkārt, gūtās pieredzes
dokumentēšana, treškārt, gūtās pieredzes formāla novērtēšana un, ceturtkārt,
atzīšana, kuras rezultāts ir sertificēšana, piemēram, pilnas vai daļējas
kvalifikācijas piešķiršana.
II PIELIKUMS
 Kopsavilkums par vadlīnijām neformālās un ikdienējās mācīšanās atzīšanai
Efektīva prakse – Eiropas perspektīva
Neformālās un ikdienējās mācīšanās atzīšanas
praksei jābūt saderīgai ar galvenajiem elementiem 2004. gada Eiropas
principos neformālās un ikdienējās mācīšanās atzīšanai, Eiropas principos
izglītības un apmācības kvalitātes nodrošināšanai un ieteikumā par Eiropas
kvalitātes nodrošināšanas pamatprincipu sistēmu profesionālai izglītībai un
apmācībai. 
Eiropā jāturpina attīstīt sadarbība atzīšanas
jomā, jo īpaši regulāri atjaunojot un uzlabojot šīs vadlīnijas un Eiropas
pārskatu par neformālās un ikdienējās mācīšanās atzīšanu. 
Jāizmanto Eiropas līmeņa rīki un sistēmas
(Eiropas kvalifikāciju sistēma, Europass, Eiropas kredītpunktu sistēmas
utt.), lai veicinātu atzīšanu un uzlabotu atzīšanas procesa rezultātu
salīdzināmību un pārredzamību, tādējādi sekmējot uzticēšanos valstu starpā.
Efektīva prakse – valsts perspektīva
Neformālās un ikdienējās mācīšanās atzīšana ir
jāuzskata par valsts kvalifikāciju sistēmas neatņemamu daļu.
Ir svarīgi īstenot veidojošu pieeju
novērtēšanai, jo tad uzmanība tiek pievērsta zināšanu, prasmju un plašāku
kompetenču “identificēšanai”, kas ir būtiska mūžizglītības daļa.
Apkopojošai atzīšanai jābūt skaidri definētai
un neapšaubāmi saistītai ar standartiem, kurus izmanto valsts kvalifikāciju
sistēmā.
Atzīšanas tiesības var apsvērt gadījumos, kad
neformālā un ikdienējā mācīšanās līdztekus formālai izglītībai un apmācībai
tiek uzskatīta par ierastu veidu, kā iegūt kvalifikāciju.
Valsts kvalifikāciju sistēmu izstrādi var
izmantot kā iespēju atzīšanas sistemātiskai integrācijai kvalifikāciju
sistēmās.
Atzīšanas noteikšanu par neatņemamu daļu no
valsts kvalifikāciju sistēmas var sasaistīt ar nepieciešamību uzlabot piekļuvi
kvalifikācijām, to izaugsmi un pārnesi.
Valsts atzīšanas sistēmu ilgtspējība un
saskaņotība ir jāatbalsta, regulāri veicot izmaksu un ieguvumu analīzi.
Efektīva prakse – organizatoriskā
perspektīva
Formālās izglītības sistēma, uzņēmumi,
pieaugušo izglītības iestādes un brīvprātīgo organizācijas ir galvenās
personas, kas ieinteresētas, lai tiktu nodrošinātas iespējas atzīt neformālo un
ikdienējo mācīšanos.
Neformālās un ikdienējās mācīšanās atzīšana
rada izaicinājumu formālajai izglītībai, jo ir jānosaka, kādus mācīšanās veidus
var atzīt un kā šo procesu integrēt formālajā mācību programmā un tās
novērtēšanā.
Labumu no tā gūs uzņēmumi, jo tiks izveidotas
sistēmas, ar kurām dokumentēt darbinieku zināšanas, prasmes un kompetences.
Uzņēmumiem ir jāatrod līdzsvars starp savām kā darba devēja un atsevišķu
darbinieku likumīgajām interesēm.
Pieaugušo izglītības joma sniedz būtisku
atbalstu neformālās un ikdienējās mācīšanās jomai, un ir jāatbalsta tās
turpmāka attīstība, sistemātiski attīstot veidojošo un apkopojošo atzīšanu.
Trešais (jeb brīvprātīgā darba) sektors sniedz
plašas individuālās mācīšanās iespējas, kuras ir ļoti vērtīgas citās jomās.
Atzīšana ir jāizmanto, lai šādas mācīšanās rezultātus padarītu redzamus un
novērtētu tos, kā arī lai pārnestu tos uz citām jomām.
Dažādo atzīšanā iesaistīto struktūru darbība
ir jākoordinē, izmantojot institucionālu sistēmu.
Atzīšanas un sertificēšanas institucionālā
virziena dēļ nedrīkst rasties situācija, kad šādā veidā piešķirtiem
sertifikātiem ir atšķirīgs statuss tikai tāpēc, ka tie iegūti atšķirīgā veidā.
Efektīva prakse – cilvēks
Atzīšanas procesa centrā ir cilvēks. Citu
atzīšanas procesā iesaistīto aģentūru darbības ir jāapsver, ņemot vērā to
ietekmi uz cilvēkiem.
Jānodrošina, lai ikvienam būtu iespēja
izmantot atzīšanu, un īpaši svarīgi ir radīt motivāciju šā procesa uzsākšanai.
Atzīšanas procesa daudzie posmi nozīmē, ka
cilvēkiem ir daudz iespēju izlemt, kāds būs nākamais atzīšanas posms. Lai
atvieglotu lēmuma pieņemšanu, ir jāsniedz atbalsts informācijas, padomu un
norādījumu veidā.
Efektīva prakse – atzīšanas procesa
struktūra
Lai izvērtētu pašreizējās atzīšanas procedūras
un veicinātu jaunu atzīšanas procedūru izstrādi, var izmantot orientēšanos,
novērtēšanu un neatkarīgu auditu.
Efektīva prakse – metodes
Neformālās un ikdienējās mācīšanās atzīšanas
metodes būtībā ir tie paši rīki, kurus izmanto formālās mācīšanās novērtēšanā.
Lai izmantotu tos atzīšanā, šie rīki ir
jāpielāgo, jāapkopo un jāizmanto tā, lai atspoguļotu neformālās un ikdienējās
mācīšanās individuālās īpatnības un nestandarta gadījumus.
Mācīšanās novērtēšanas rīkiem jābūt
piemērotiem to nolūkam.
Efektīva prakse – profesionāļi, kas
darbojas atzīšanas jomā
Atzīšanas procesa efektīva darbība būtībā ir
atkarīga no to cilvēku profesionalitātes, kuri sniedz padomus, veic novērtēšanu
un administrē atzīšanas procesu. Tāpēc šo cilvēku sagatavošana un pastāvīga
apmācība ir ļoti svarīga.
Atzīšanas jomas profesionāļu sagatavošanas
programmā jāiekļauj sakaru veidošana, kas dod iespēju apmainīties ar pieredzi
un darboties praktiskā vidē.
Saziņa starp atzīšanas jomas profesionāļiem
saistībā ar vienu atzīšanas procesu visticamāk radīs efektīvāku un labāku
praksi, tādējādi atbalstos cilvēkus, kas izmanto atzīšanas procesu. 
[1]               Gan ES pilsoņiem, gan visiem trešo valstu
valstspiederīgajiem, kas likumīgi dzīvo Eiropas Savienībā. 
[2]               COM(2010) 682 galīgā redakcija. 
[3]               COM(2010) 477 galīgā redakcija.
[4]               COM(2011) 206 galīgā redakcija.
[5]               COM(2012) 173 galīgā redakcija.
[6]               Pastāvīgās pārstāvniecības ES, Izglītības komiteja,
Eiropas kvalifikāciju sistēmas padomdevēju grupa, Mācību rezultātu atzīšanas
grupa, Mūžizglītības ieinteresēto personu forums, Profesionālās izglītības un
apmācības padomdevēju komiteja, Eiropas kredītpunktu sistēmas profesionālās
izglītības un apmācības jomā lietotāju grupa, Pieaugušo izglītības darba grupa,
Augstākās izglītības modernizācijas darba grupa, Boloņas procesa pārraudzības
grupa, Europass un Euroguidance centri, Eiropas Mūžilga karjeras
atbalsta politikas tīkls, Youthpass padomdevēju padome, Valstu
akadēmiskās atzīšanas centru tīkls, Tīkls iepriekšējo zināšanu atzīšanai
augstākajā izglītībā, Brīvprātīgo jauniešu mobilitātes ekspertu grupa.
[7]               COM(2010) 2020 galīgā redakcija.
[8]               “Jaunatne kustībā” (COM(2010) 477 galīgā redakcija),
“Jaunu prasmju un darbavietu programma” (COM(2010) 682 galīgā redakcija).
[9]               OV C 119, 28.5.2009., 2. lpp.
[10]             COM(2009) 200 galīgā redakcija.
[11]             OV C 311, 19.12.2009., 1. lpp.
[12]             http://ec.europa.eu/education/lifelong-learning-policy/doc/vocational/bruges_en.pdf.
[13]             OV C 372, 20.12.2011., 36. lpp.
[14]             OV C 372, 20.12.2011., 1. lpp.
[15]             COM(2011) 206 final.
[16]             COM(2012) 173 galīgā redakcija.
[17]             OV C 13, 18.1.2003.
[18]             Kopenhāgenā 2002. gada 29. un 30. novembrī sasauktās
Eiropas profesionālās izglītības un arodmācību ministru un Eiropas Komisijas
sanāksmes Deklarācija par ciešāku sadarbību Eiropā profesionālās izglītības un
arodmācību jomā, http://ec.europa.eu/education/pdf/doc125_en.pdf.
[19]             http://ec.europa.eu/education/lifelong-learning-policy/doc/informal/validation2004_en.pdf.
[20]             http://www.cedefop.europa.eu/EN/about-cedefop/projects/validation-of-non-formal-and-informal-learning/index.aspx.
[21]             Cedefop, 2009,
http://www.cedefop.europa.eu/EN/Files/4054_en.pdf.
[22]             OV C 111, 6.5.2008., 1. lpp.
[23]             OV L 390, 31.12.2004., 6. lpp.
[24]             OV C 155, 8.7.2009., 11. lpp.
[25]             http://ec.europa.eu/dgs/education_culture/consult/vnfil/report_en.pdf.
[26]             ES pilsoņiem, kā arī trešo valstu valstspiederīgajiem, kas
likumīgi dzīvo Savienībā. 
[27]             Termini definēti I pielikumā.
[28]             OV L 255, 30.9.2005., 22. lpp.
[29]             Izveidota ar Eiropas Parlamenta un Padomes 2008. gada
23. aprīļa Ieteikumu par Eiropas kvalifikāciju sistēmas izveidošanu
mūžizglītībai (OV C 111, 8.5.2008., 1. lpp.).